มันนี่ทูเดย์
กรุงศรีฯ ทุ่ม 100 ล้านรุกดิจิทัลคอนเทนต์
26 พ.ย. 2557

กรุงศรีฯ ทุ่ม 100 ล้านรุกดิจิทัลคอนเทนต์
นายแดน ฮาร์โซโน่ ประธานคณะเจ้าหน้าที่ด้านการตลาด ธนาคารกรุงศรีอยุธยา แถลงเปิดตัวเว็บไซต์ใหม่ของธนาคาร “กรุงศรีดอทคอม” (Krungsri. com) ด้วยงบลงทุนราว 100 ล้านบาท ตอบรับพฤติกรรมผู้บริโภคที่ใช้เทคโนโลยีเพื่อการเข้าถึงข้อมูลได้ทุกที่ทุกเวลา โดยเฉพาะบนแพลตฟอร์มอุปกรณ์เคลื่อนที่ ทั้งสมาร์ทโฟนและแท็บเล็ต นอกจากนี้ ยังดึงบล็อกเกอร์และผู้มีความรู้ทางด้านต่างๆ มาให้ความรู้ทางการเงิน การลงทุน และธุรกิจผ่าน “Krungsri GURU” ในรูปแบบที่อ่านสนุก เข้าใจง่าย และสามารถเข้าถึงได้ทุกกลุ่ม
ทั้งนี้ กรุงศรีฯ มีเป้าหมายในระยะยาวไปสู่การเป็นธนาคารเสมือนจริงบนหน้าเว็บไซต์ (Virtual Bank) ที่สามารถรองรับการทำธุรกรรมของลูกค้าได้เองจากทั้งในและต่างประเทศ นอกจากนี้ ระบบจะสามารถเก็บข้อมูลผู้ใช้งานและนำมาประมวลผล เพื่อเข้าใจพฤติกรรมผู้บริโภคและใช้เป็นฐานข้อมูลต่อยอดธุรกิจต่างๆ ของธนาคาร และสร้างความได้เปรียบทางธุรกิจ
กรุงไทยเจาะบัตรเครดิตกลุ่มคนรวย 250 ล้าน
นายธัญญพงศ์ ธรรมาวรานุคุปต์ รองกรรมการผู้จัดการใหญ่ ธุรกิจรายย่อยและเครือข่าย ธนาคารกรุงไทย เปิดเผยว่า เพื่อรองรับลูกค้ากลุ่มที่มีความมั่งคั่งสูง (Wealth) ที่มีอัตราเติบโตเพิ่มขึ้นเฉลี่ยถึงปีละ 15% และยังคงเติบโตต่อเนื่อง โดยมีพอร์ตภายใต้การบริหารกว่า 5 แสนล้านบาท ธนาคารจึงได้ร่วมกับบริษัท บัตรกรุงไทย (เคทีซี) ออกบัตรเครดิตสำหรับลูกค้ากลุ่มนี้ขึ้นโดยเฉพาะ โดยแบ่งเป็นบัตรเครดิต KTB Precious Plus สําหรับลูกค้าที่มีสินทรัพย์ภายใต้การดูแลของธนาคาร (AUM) 1050 ล้านบาท และบัตรเครดิต KTB Precious สําหรับลูกค้าที่มี AUM 210 ล้านบาท โดยให้สิทธิประโยชน์ที่เหนือกว่าบัตรเครดิตทั่วไป ธนาคารมั่นใจว่าบริการพิเศษพร้อมเอกสิทธิ์ต่างๆ จะสามารถตอบสนองความต้องการของลูกค้าได้ครบทุกไลฟ์สไตล์ นอกจากนี้ ธนาคารมีแผนเปิดห้องรับรองพิเศษที่ศูนย์การค้าสยามพารากอนและสาขาสวนมะลิ นอกเหนือจากสาขาเดิมที่มีอยู่ 23 แห่งทั่วประเทศ เพื่ออํานวยความสะดวกให้กับลูกค้าในการรับบริการแนะนําปรึกษาด้านการเงินและการลงทุน